Så er tre kandidater udvalgt til finalen om at blive tildelt Hele Nordjyllands Håndsrækning.

I efteråret modtog Broen Aalborg Hele Nordjyllands Håndsrækning på 69.093, nu er de tre nye kandidater fundet for foråret 2017. Det er AaB, der står bag den store donation, som tildeles hvert halve år. Klubben donerer 1 krone per fremmødt tilskuer til Alka Superligahjemmekampe på Nordjyske Arena. - Siden opstarten for to år siden har vi foreløbig støttet fire gode nordjyske formål, og ligesom de første gange har vi igen et spændende finalefelt med tre sympatiske og gode velgørende formål, der er udvalgt til afstemning, forklarer administrerende direktør i AaB, Stephan Schors. Kandidaterne er blevet udvalgt af formanden for AaB Support Club Mads Aagaard, AaB-anfører Rasmus Würtz, bandirektør i Spar Nord John Lundsgaard, presse- og kommunikationschef i AaB Brian Andersen og efterårets vinder Maja Olsen fra Broen Aalborg. Der kan her stemmes på , hvilken organisation, der skal vinde Hele Nordjyllands Håndsrækning foråret 2017. Afstemningen slutter fredag den 24. februar kl. 10.00 og vinderen bliver afsløret lørdag den 25. februar.